ليه محدش بيتقدم للبنت الoverqualified??لما تبقى متعلمة ومثقفة وجميلة ومتدينة وصغيرة! بشهادة الناس مش بشهادتها ومن بيت بسيط يعني لا طلبات ولا زفت.ليه محدش بيروحلها؟ليه اللي بيروح بيبقة عايز يطفي كل دا وهو لا يملك خمسه،ليه الناس بتحاسبها ع انها متجوزتش ودايما يقولو شدي حيلك!!هو بايدها هي
هو إنتي بعد كل اللي قلتيه في السؤال دا مش عارف ليه ماحدش بيروح لها؟ :D  أنا لو رحت أخطب واحدة وقالت لي : أنا أوفر كواليفايد ، وإنت ما عندكش خمس اللي عندي ، وأنا متعلمة ومثقفة وبتاع..  هأقولها : خليلك الأوفر يا أفندم ، وربنا يبارك لك في الـ4 أخماس الزيادة ، والسلام عليكم ورحمة الله وبركاته.. الجواز مش صفقة تبادلية ، ولا هو اختيار موظفين ، عشان يبقى فيه أوفر كواليفايد وأنت خمسي وأنا خمسك والشغل بتاع حمادة دا..  اللي رايح يتجوز رايح يتجوز واحدة يحس أنه سكنه وأنه يكون فيه بينهم مودة ورحمة وحب .. وهو بالتأكيد مش هيلاقيهم مع واحد شايفاه مش كواليفايد وماعندوش خمس اللي عندها وعاوز "يطفيها" وهو ياعيني أساسًا مسكين وغلبان ولا في دماغه... وسيبك من أوهام العلم والثقافة اللي مخلياكي مش فاهمة الدنيا صح دي ولا فاهمة طبيعة العلاقة بين الزوج وزوجته ، ولا طبيعة الزواج نفسه ، وأنه مش منافسة بين الراجل والمرأة أنهي إمكانياته أحسن ، وأنهي كواليفايد وأنهي مش كواليفايد ، وأنهي فيريفايد ، وأنهي مش فيريفايد ، وأنهي سيرتفايد وأنهي مش سيرتفايد ، هي مش مسابقة توظيف.. وممكن تكون هي كواليفايد ، بس مش متاحة اجتماعيا بالشكل اللي حد ياخد باله منها كزوجة ، طنط انتصار ، عمتو سعاد ،، طبعًا هما ولادهم اللي هيتجوزوا ، بس هما ليهم نظرة في التنقية برضه..  مالهاش معارف بنات ليهم إخوات هيتجوزوا .. مالهاش نشاط إجتماعي من أساسه عشان بتتعامل أنها أوفر كواليفايد وأن الناس ما تستاهلش تقعد معاها..  في حاجات كتير تخليها ما تتجوزش صراحة موجودة في السؤال ، وبالتأكيد الواقع مليء بحاجات أكثر.. براحة يا أفندم على نفسك ، حاولي تبصي في الأسباب كويس ، وحاولي تتعاملي مع موضوع الثقافة والتعليم دا إنه إضافات ، بس مش هي الوجبة الرئيسية ،، اللي بيروح يخطب بنت ، بيكون مهتم أنها تكون متعلمة ومثقفة آه ، بس مش دا الأساس عنده ، الأساس عنده أنها تكون مؤدبة ، وهتعرف تقيم معاه علاقة زوجية ناجحة قائمة على المشاركة والود ، مش قائمة على الكواليفيكشنز وأنت خمس اللي عندي وأنا خمس اللي عندك والكلام دا. الكلام ربما يكون قاسي آه .. بس معلش ، إنتي لو أختي هأقولك نفس الكلام بالظبط ..